o izvajanju pooblastila, prenesenega na Komisijo na podlagi Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij

Poročilo Komisije Evropskemu parlamentu in Svetu

o izvajanju pooblastila, prenesenega na Komisijo na podlagi Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij

1. Uvod in pravna podlaga

Z Uredbo (EU) št. 649/2012 (v nadaljnjem besedilu: Uredba PIC) se izvaja Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija), ki je bila podpisana 11. septembra 1998 in v imenu Evropske skupnosti odobrena s Sklepom Sveta 2003/106/ES . Zahteve in postopki za izvoz in uvoz nekaterih nevarnih kemikalij, zlasti tistih, za katere velja postopek soglasja po predhodnem obveščanju iz Rotterdamske konvencije, so določeni v Uredbi PIC.

Člen 23(4) Uredbe PIC pooblašča Komisijo, da sprejme delegirane akte v skladu s pogoji iz člena 26 za:

– vključitev kemikalije v del 1 ali 2 Priloge I v skladu z odstavkom 2 člena 23, ki sledi dokončnemu ureditvenemu ukrepu na ravni Unije, in druge spremembe Priloge I, vključno s spremembami obstoječih vnosov [člen 23(4)(a)],

– vključitev kemikalije, ki je predmet Uredbe (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih , v del 1 Priloge V [člen 23(4)(b)],

– vključitev kemikalije, za katero že velja prepoved izvoza na ravni Unije, v del 2 Priloge V [člen 23(4)(c)],

– spremembo obstoječih vnosov v Prilogi V [člen 23(4)(d)],

– spremembo prilog II, III, IV in VI [člen 23(4)(e)].

S tem poročilom se izpolnjuje obveznost Komisije iz člena 26(2) Uredbe PIC. Člen 26(2) določa, da mora Komisija Evropskemu parlamentu in Svetu predložiti poročilo o izvajanju pooblastila, prenesenega nanjo z Uredbo BIC. To poročilo se pripravi najpozneje devet mesecev pred koncem petletnega obdobja prenosa pooblastila z začetkom 1. marca 2014. Prenos pooblastila se samodejno podaljša za enaka obdobja, razen če Evropski parlament ali Svet nasprotuje takemu podaljšanju najpozneje tri mesece pred koncem vsakega obdobja.

2. Izvajanje pooblastila

V obdobju, ki ga zajema to poročilo, je Komisija sprejela tri delegirane akte, da se spremenijo nekateri nebistveni elementi Uredbe PIC. Navedeni delegirani akti so bili sprejeti na podlagi člena 23(4)(a) Uredbe PIC, ki določa: „Za prilagoditev te uredbe tehničnemu napredku se na Komisijo v skladu s členom 26 prenese pooblastilo za sprejemanje delegiranih aktov v zvezi z vključitvijo kemikalije v del 1 ali 2 Priloge I v skladu z odstavkom 2 člena 23, ki sledi dokončnemu ureditvenemu ukrepu na ravni Unije, in druge spremembe Priloge I, vključno s spremembami obstoječih vnosov,“ in na podlagi člena 23(4)(b), ki določa: „Na Komisijo se prenese pooblastilo za sprejemanje delegiranih aktov v skladu s členom 26 za prilagoditev te uredbe tehničnemu napredku v zvezi z vključitvijo kemikalije, ki je predmet Uredbe (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih, v del 1 Priloge V“.

Sprejeti so bili naslednji akti:

2.1 Delegirana uredba Komisije (EU) št. 1078/2014

Ta pravni akt je bil sprejet na podlagi člena 23(4)(a) Uredbe PIC. Razprave in posvetovanja o pristopu, ki je bil uporabljen v delegiranem aktu za določitev, katere kemikalije bi morale biti uvrščene v Prilogo I in v kateri del bi morale biti uvrščene, so potekala na sestankih strokovne skupine, ki so jo sestavljali predstavniki imenovanih nacionalnih organov držav članic za Uredbo PIC, Evropske agencije za kemikalije, industrije in civilne družbe (v nadaljnjem besedilu: strokovna skupina imenovanih nacionalnih organov za Uredbo PIC), dne 11. oktobra 2013 in 7. aprila 2014. Strokovna skupina imenovanih nacionalnih organov za Uredbo PIC je izrazila mnenje o osnutku delegirane uredbe Komisije, ki je bil dan na voljo pred sestankoma. Komisija je delegirani akt sprejela 7. avgusta 2014 ter o tem uradno obvestila Evropski parlament in Svet. Nobena od institucij v dvomesečnem roku, določenem v členu 26(5) Uredbe PIC, ni nasprotovala delegiranemu aktu. Delegirana uredba Komisije (EU) št. 178/2014 je bila objavljena dne 15. oktobra 2014 in se uporablja od 1. decembra 2014.

2.2 Delegirana uredba Komisije (EU) 2015/2229

Ta pravni akt je bil sprejet na podlagi člena 23(4)(a) Uredbe PIC. Razprave in posvetovanja o pristopu, ki je bil uporabljen v delegiranem aktu za določitev, katere kemikalije bi morale biti uvrščene v Prilogo I in v kateri del bi morale biti uvrščene, so potekali na sestankih strokovne skupine imenovanih nacionalnih organov za Uredbo PIC dne 1. oktobra 2014 in 21. aprila 2015. Strokovna skupina imenovanih nacionalnih organov za Uredbo PIC je izrazila mnenje o osnutku delegirane uredbe Komisije, ki je bil dan na voljo pred sestankoma. Komisija je delegirani akt sprejela 29. septembra 2015 ter o tem uradno obvestila Evropski parlament in Svet. Nobena od institucij v dvomesečnem roku, določenem v členu 26(5) Uredbe PIC, ni nasprotovala delegiranemu aktu. Delegirana uredba Komisije (EU) 2015/2229 je bila objavljena dne 3. decembra 2015 in se uporablja od 1. februarja 2016.